Η πρόσβαση στην Ισπανική και Ιταλική έκδοση της Wikipedia δεν είναι πλέον εφικτή, με τις δύο εκδόσεις της δημοφιλέστερης online εγκυκλοπαίδειας να έχουν «κατεβάσει ρολά» εξαιτίας της επικείμενης ψηφοφορίας του Ευρωπαϊκού Κοινοβουλίου που αφορά την «Οδηγία για το Copyright».

Η αμφιλεγόμενη αυτή νομοθετική πρωτοβουλία, έχει στόχο την υιοθέτηση νέων κανόνων για την προστασία της πνευματικής ιδιοκτησίας στο Internet, έχοντας όμως δημιουργήσει μεγάλες αντιδράσεις από φορείς που κάνουν λόγο για κίνδυνο κατάρρευσης της ψηφιακής οικονομίας αλλά και προσπάθεια λογοκρισίας στον παγκόσμιο ιστό. Η Wikipedia αλλά και ομάδες που ασχολούνται με το προσωπικό απόρρητο, διαμαρτύρονται για δύο από τα άρθρα που περιλαμβάνονται στην οδηγία. Το πρώτο αφορά το «link tax» με το οποίο κάθε ιστοσελίδα οποιουδήποτε μεγέθους, θα πρέπει να καταβάλει αντίτιμο σε εταιρίες media για να μπορούν να παραπέμπουν στο περιεχόμενό τους. Ακόμα με βάση το άρθρο 13, προβλέπεται η θέσπιση των «upload filters» («φίλτρων για τις αναρτήσεις»), σύμφωνα με το οποίο οτιδήποτε «ανεβαίνει» σε οποιαδήποτε ιστοσελίδα από τους χρήστες της, θα πρέπει να έχει ελεγχθεί από τους κατόχους της για τυχόν παραβίαση της νομοθεσίας για τα πνευματικά δικαιώματα.

Όπως γίνεται κατανοητό, αν τα δύο αυτά άρθρα τελικώς ψηφιστούν, θα γίνει εξαιρετικά δύσκολη η διάχυση της πληροφορίας ενώ και άλλες ενέργειες όπως για παράδειγμα η δημιουργία memes, θα αποτελούν παράνομη ενέργεια αλλάζοντας στην ουσία σημαντικά τον τρόπο διαμοιρασμού περιεχομένου μέσω του Διαδικτύου. Λόγω της φύσης λειτουργίας της Wikipedia και την εξάρτηση της από το κοινό που συνεισφέρει στο ανέβασμα άρθρων, η λειτουργία της μεγαλύτερης online εγκυκλοπαίδειας αναμένεται να επηρεαστεί σε μεγάλο βαθμό και γι'αυτό ο ιδρυτής της Jimmy Wales καλεί κάθε Ευρωπαίο πολίτη να αντιδράσει πριν την τελική ψηφοφορία η οποία θα πραγματοποιηθεί αύριο στη 1.00μμ ώρα Ελλάδος.

Σε μια προσπάθεια να κατευνάσει τις αντιδράσεις, η Ευρωπαϊκή Επιτροπή εξαίρεσε τις online εγκυκλοπαίδειες από τη συγκεκριμένη οδηγία αν και κάτι τέτοιο δε λύνει το πρόβλημα στο σύνολό του.

Engadget